VEGA præsenterer:

**Højenergiske og revolutionerende toner fra Janka Nabay and the Bubu Gang**

*Janka Nabay and the Bubu Gang har genoplivet bubu-traditionen, musik der traditionelt var forbeholdt religiøse ceremonier i Nabays hjemland Sierra Leone. Onsdag d. 13. december får Lille VEGAs publikum muligheden for at opleve den højenergiske musik.*

For at undgå krig i Sierra Leone flyttede Janka Nabay til USA og skabte efterfølgende The Bubu Gang bl.a. med medlemmer fra Skeletons, Gang Gang Dance og Starring. Deres mission er at få publikum til at slippe tøjlerne og danse til deres nærmest hypnotiske rytmer.

Janka Nabay and the Bubu Gang sammensætter Nabays medfødte sans for bubu med klassiske afro-beats, 60’ernes hvirvlende guitarer og 70’ernes psykedeliske eventyr. Det forunderlige resultat gør det så godt som umuligt at sidde stille.

De revolutionerende toner er bygget op af dansable beats, synths, guitarer og Nabays karismatiske stemme. Deres lyd er energisk og naturlig, og man kan tydeligt høre, at den er skabt af ren musikalsk glæde. Dette har resulteret i to album, *Eh Yay Sah* i 2012 og *Build Music* i 2017, hvor Pitchfork skænkede sidstnævnte album 6.9/10 og følgende konklusion:

*”[…] no matter the energy of the music around him, Nabay retains a languid calm in his delivery, the sound of a veteran in music across two continents and three decades just taking it as it comes.”*

**Fakta om koncerten:**

Janka Nabay & The Bubu Gang (SL/US)  
Onsdag d. 13. december kl. 20.00  
Lille VEGA, Enghavevej 40, 1674 København V

Billetpris 140 kr. + gebyr

Billetsalget er startet via vega.dk og Ticketmaster.